SA aanbeveel om Rugbywêreldbeker aan te biedFoto: Wêreldrugby Daar sal op 15 November in Londen bymekaargekom word om die aanbeveling te oorweeg en vir die volgende gasheer te stem. Die raad het die aanbeveling gedoen nadat al die lande se bod geëvalueer is. Suid-Afrika, Ierland en Frankryk ding mee om die skouspel aan te bied. Die evaluering van die gedetailleerde bod-voorleggings is gelei deur ŉ span van Wêreldrugby en eksterne kenners. Daar is onder meer gekyk na infrastruktuur, politieke en ekonomiese stabiliteit en ŉ finansieringsmodel. Bill Beaumont, Wêreldrugby se voorsitter, het gesê die bodproses het heeltemal verander om groter deursigtigheid teweeg te bring. “Die omvattende en onafhanklike evaluering het bevestig dat ons drie uitsonderlike aanbiedings ontvang het, maar dit het Suid-Afrika ook as ŉ duidelike leier geïdentifiseer gebaseer op prestasie teen die sleutelkriteria wat deur die direksie in die aanbeveling ondersteun word.” Beaumont het Suid-Afrika gelukgewens met sy bod. Jurie Roux, uitvoerende hoof van Saru, het gesê die aanbeveling is ‘n beloning vir ‘n uitstekende bod. “Ons sal wêreldrugby trots maak in Suid-Afrika in 2023”. Mark Alexander, president van Saru, het die Suid-Afrikaanse regering bedank vir hul ondersteuning. Die stemmery op 15 November sal as volg werk: Daar is 39 stemme en die potensiële gasheerland het 20 stemme nodig om as die wenner aangewys te word. Die Ses Nasies-unies wat nie ŉ bod ingesit het nie, kry drie stemme elk. Dis Argentinië, Australië, Engeland, Italië, Nieu-Seeland, Skotland en Wallis met ŉ totaal van 21 stemme. Die ses streeksverenigings en Japan kry twee stemme elk. Afrika, Noord-Amerika, Asië, Europa, Japan, Oseanië en Suid-Amerika kry dus ŉ totaal van 14 stemme. Die vier individuele unies, Kanada, Roemenië, Georgië en die VSA kry een stem elk om die laaste vier stemme op te maak.